ผู้ประกันตนมาตรา 33 มาตรา 39 ที่มีบุตรไม่เกิน 6 ปีบริบูรณ์ เบิกรับเงินสงเคราะห์บุตร 800 บาทต่อเดือน
นางสาวลัดดา แซ่ลี้ รองเลขาธิการสำนักงานประกันสังคม ในฐานะโฆษกสำนักงานประกันสังคม กล่าวว่า ผู้ประกันตนมาตรา 33 และมาตรา 39 ที่มีบุตรอายุตั้งแต่แรกเกิดจนถึง 6 ปีบริบูรณ์ สามารถเบิกเงินสงเคราะห์บุตรจำนวน 800 บาทต่อบุตรหนึ่งคนต่อเดือน คราวละไม่เกิน 3 คน ผู้ประกันตนที่มีสิทธิต้องจ่ายเงินสมทบมาแล้วไม่น้อยกว่า 12 เดือน ภายในระยะเวลา 36 เดือนก่อนเดือนที่คลอดบุตร โดยเป็นบุตรที่ชอบด้วยกฎหมาย ก็คือพ่อแม่จดทะเบียนสมรส กรณีไม่จดทะเบียนสมรสสามารถยื่นจดทะเบียนรับรองบุตร ทั้งนี้ผู้ประกันตนสามารถเลือกใช้สิทธิพ่อหรือแม่ได้เพียง 1 สิทธิ หากผู้ประกันตนออกจากงานมาตรา 33 ประกันสังคมหยุดจ่ายเงินสงเคราะห์บุตรทันที กรณีสมัครใจเป็นผู้ประกันตนมาตรา 39 และประสงค์จะใช้สิทธิสำหรับบุตรคนเดิมแต่ต้องอายุไม่เกิน 6 ปีบริบูรณ์ ให้ยื่นเรื่องใหม่ ทั้งนี้ สำนักงานประกันสังคมอยู่ระหว่างปรับแก้กฎหมาย เพื่อดูแลช่วยเหลือผู้ประกันตนหลังออกจากงานมาตรา 33 ประกันสังคมจะคุ้มครองจ่ายต่อเนื่องให้อีก 6 เดือน สำหรับเอกสารประกอบการยื่นคำขอรับเงินสงเคราะห์บุตร กรณีผู้ประกันตนหญิงใช้สิทธิยื่นสำเนาสูติบัตรบุตร และสำเนาสมุดบัญชีเงินฝากธนาคารประเภทออมทรัพย์ กรณีผู้ประกันตนชายใช้สิทธิ ยื่นสำเนาสูติบัตรบุตร สำเนาทะเบียนสมรส หรือสำเนาทะเบียนหย่า หรือสำเนาทะเบียนรับรองบุตร และสำเนาสมุดบัญชีเงินฝากธนาคารประเภทออมทรัพย์ ยื่นเรื่องได้ที่สำนักงานประกันสังคมกรุงเทพมหานครพื้นที่/จังหวัด/สาขา/ที่สะดวก ในวันและเวลาราชการ หรือยื่นทางไปรษณีย์ลงทะเบียน สอบถามรายละเอียดเพิ่มเติมที่สายด่วน โทร 1506 กด 1 ตลอด 24 ชั่วโมง